runetrust/blame-folketinget-dk huggingface dataset:
Louise Schack Elholm (V), 2010-04-29:
Når hr. Ole Sohn er så uvillig til at svare på, hvor meget Socialdemokraterne og Socialistisk Folkeparti går rundt og kommer med løfter om, kunne man mistænke hr. Ole Sohn for slet ikke at vide, hvor meget det er.
Er det, fordi Socialistisk Folkeparti ikke tæller sammen, hvor meget de rent faktisk lover penge for, eller er det en uvillighed til at fortælle den danske befolkning, hvor meget de rent faktisk lover penge for?
Ole Sohn (SF), 2010-04-29:
Nej, det er, fordi det er for useriøst at sidde at diskutere et eller andet, som er lavet i Venstres pressetjeneste.
Men jeg vil gerne bede om, ligesom hr. Mike Legarth gjorde, at der stilles nogle konkrete spørgsmål til vores konkrete politik.
Så får man også konkrete svar.
Men man vil da ikke have, at man skal spilde vælgernes tid på, at man i Venstres pressetjeneste har siddet og lavet et eller andet spektakulært udregningssystem om, hvad oppositionen har stillet af forslag.
Jeg gentager, at de forslag, som SF fremsætter, og som i øvrigt også vil indgå i den plan, som vi laver sammen med Socialdemokraterne, og som vil blive gennemført efter et valg, er fuldt finansieret.
Louise Schack Elholm (V), 2010-04-29:
Jeg vil meget gerne have et konkret svar, så nu kommer jeg med et konkret spørgsmål.
Hvis det ikke er 51 mia. kr., som SF mener skal finansieres i pakken, hvor mange penge er det så?
Ole Sohn (SF), 2010-04-29:
Jeg synes, at spørgeren skulle tage et konkret forslag ud, som f.eks. fru Colette L. Brix gjorde med hensyn til to lærer-systemet.
Så kan man få svaret, at vi ikke har det samme forslag, som Det Konservative Folkeparti om to lærere i alle klasser.
Vi har et forslag om, at der skal være to lærere/undervisningsassistenter i de små klasser i dansk og regning.
Så får man jo det afklaret, og så er den vildfarelse ude af verden.
Når man gør det, vil man kunne se, at der vil blive et mindre forbrug af specialundervisningstimer, som giver nogle afledte besparelser.
På den måde arbejder vi meget konkret, og hvis man stiller sådan nogle konkrete spørgsmål, som nogle af kollegaerne har gjort, vil man også kunne få konkrete svar.
Så det vil jeg meget anbefale at man gør.
Martin Henriksen (DF), 2010-04-29:
Nu indkaldte venstrefløjen jo til debat om den økonomiske politik uden selv at have nogen bud på hvordan og hvorledes, og finansministeren har været på talerstolen tre eller fire gange, og man kan konstatere, at hvis vi skal diskutere økonomisk politik efter kl. 18 eller kl. 19, så går venstrefløjen simpelt hen hjem, og det er jo meget betryggende at vide for danskerne, at man i hvert fald ikke skal forvente nogen løsninger ud på de sene nattetimer, for så beskæftiger de sig med alle mulige andre ting.
Jeg kunne godt tænke mig at spørge lidt ind til det her med de højere cigaretafgifter, som er blevet nævnt op til flere gange fra SF's side som et bud på, hvordan man kan finansiere forskellige ting.
Det er blevet nævnt, at de højere cigaretafgifter skal finansiere bedre kræftbehandlinger, skal bruges til at undgå fyringerne på hospitalerne, bruges til at minimere statsunderskuddet og bruges til at finansiere de to lærere i dansk og matematik.
Hvor mange gange kan man egentlig bruge de samme penge?
Ole Sohn (SF), 2010-04-29:
Jeg vil gerne rette en fejl og komme med en anbefaling.
Det er en fejl at forestille sig, at oppositionen har indkaldt til en stor økonomisk debat.
Altså, forespørgselsdebatten går i al sin enkelhed ud på, at vi som opposition gerne vil vide konkret, hvordan regeringen har tænkt sig at skaffe de penge, og det har vi ikke kunnet få svar på.
Det er rigtigt, at klokken er 19, og vi har været i gang i lang tid.
Regeringen har ikke villet svare, og oppositionens opgave er sådan set at spørge en regering, hvordan den vil udmønte sin politik.
Det får vi ingen svar på.
Til det andet omkring cigaretafgiften vil jeg sige, at jeg også ved, at det er noget, som Dansk Folkeparti og Venstres pressetjeneste har gjort sig muntre over, og at de har udstedt ideer til læserbreve.
Men den bedste anbefaling er at gå ind på Socialdemokraternes hjemmeside eller SF's hjemmeside; der er »Fair Forandring«, og der kan man præcis se, hvad cigaretafgiftsstigningen går til.
Den går nemlig til sygehussektoren.
Karsten Lauritzen (V), 2010-04-29:
Jeg synes, at det er lidt unfair, at hr. Ole Sohn står her i Folketingssalen og praler af sine regneevner og vil belære Venstres finanspolitiske ordfører og give ham kurser og sådan noget, og når så hr. Ole Sohn får en unik mulighed for selv at lægge frem, hvordan man regner i SF, hvordan man har regnet sammen, hvad ens valgløfter koster, vil man ikke fortælle det fra Folketingets talerstol, så taler man uden om.
Jacob Jensen (V), 2010-04-29:
I går aftes kom hr. Villy Søvndal, SF's formand, med en udtalelse på TV 2 NEWS, hvor han sagde, at regeringen vil skære 24 mia. kr. i kommunernes økonomi.
Er hr. Ole Sohn enig i det udsagn?
Hans Kristian Skibby (DF), 2010-04-29:
Jeg noterede mig i ordførerens tale noget med, at det var klart, at når der skulle penge ud, skulle der også penge ind.
Noget, der sådan er ret grundlæggende i den S-SF-vækstpakke, der er fremlagt, og som vi kan læse om i dagens Børsen, er, at hvis SF's og Socialdemokraternes vækstpakke blev til uhyggelig virkelighed i det danske samfund, ville det betyde, at vi om 5 år ville have sagt farvel til 8.000 danske arbejdspladser.
Der vil jeg gerne spørge ordføreren: Hvordan har man det som folkesocialist med at stå bag et alternativ til den nuværende regerings politik, som medfører 8.000 flere arbejdsløse over en 5-årig periode?
Ole Sohn (SF), 2010-04-29:
Jeg vil starte med at sige, at vi er enige i holdbarhedsudfordringen, og at vi er enige i, at de 24 mia. kr., der mangler i de offentlige finanser, skal findes.
Det er jo korrekt, at regeringen har lagt an til, at der skal være nulvækst i den offentlige sektor, og det betyder i hvert fald, at der skal spares 13 mia. kr.
Så henstår der 10,5 mia. kr., som også skal spares, og som vi ikke ved hvor skal komme fra – hvilket vi har brugt en hel dag på at finde ud af.
Ud over det er der de 7 mia. kr., som skal til for at leve op til 2015-planen.
Så er der det der lille nummer, som regeringen lavede, med at foregøgle i hvert fald en del af pressen, at man nu havde løst nogle af problemerne, ved at man ud over det laver en omprioritering, som indebærer yderligere besparelser i kommunerne på 4 mia. kr. og yderligere besparelser for staten på 6 mia. kr.
Det er jo regeringens tal, så dem formoder jeg at spørgeren er enig i.
Jacob Jensen (V), 2010-04-29:
Jeg tror, det er det tætteste, vi kommer på en gang udenomssnak, for spørgsmålet var sådan set meget enkelt: Er hr. Ole Sohn enig, når hr. Villy Søvndal siger, at regeringen vil skære 24 mia. kr. på kommunernes økonomi?
Det var den udtalelse, der kom fra hr. Villy Søvndal i går aftes på TV 2 NEWS, og så spørger jeg bare, om hr. Ole Sohn er enig i det udsagn.
Ole Sohn (SF), 2010-04-29:
Jeg vil gerne gentage, at regeringen jo har lagt et konvergensprogram frem, hvor de siger, at der skal spares 24 mia. kr., og det har hr. Villy Søvndal gentaget.
Derudover lægger jeg så til, at regeringen mangler 7 mia. kr. i overholdelse af 2015-planen.
Torsten Schack Pedersen (V), 2010-04-29:
Jeg vil bare gerne have hr. Ole Sohn til at bekræfte, at i SF's optik er en nulvækst, altså at man fastholder niveauet, det samme som en besparelse.
Ole Sohn (SF), 2010-04-29:
Hvis man tager udgangspunkt i regeringens 2015-plan, opererer den, så vidt jeg husker, med 0,7 eller 0,9 pct., som man siger at der skal være i stigning i budgetterne for at have et neutralt udgiftsforløb.
Når man så går ned på nul, betyder det, at der bliver færre penge, og så skal kommunerne jo for at kunne dække demografi ind bl.a. afskedige, og det er jo det, kommunerne er i gang med at forberede sig på.
De har faktisk været nødt til at åbne indeværende års budgetter for at skulle skære ned, og man er i gang med at afskedige eksempelvis lærere og andre offentligt ansatte.
Regeringen har selv peget på 8.000, men jeg tror, at tallet bliver noget større.
Torsten Schack Pedersen (V), 2010-04-29:
Jeg synes, at det ville klæde hr. Ole Sohn at omgås tal med en lille smule sandfærdighed.
Faktum er, at hvis man har en realvækst i det offentlige forbrug på 0,7 pct., vil det offentlige forbrug udgøre en konstant del af den samlede økonomi.
Men vi ligger jo i dag højere på det offentlige forbrug end forudsat, og det er derfor, vi siger: Hvis vi laver nulvækst, fastholder vi det niveau, vi har.
Så vil hr. Ole Sohn ikke bekræfte, at de 0,7 pct. ikke er i overensstemmelse med, at det er besparelser?
Ole Sohn (SF), 2010-04-29:
Jeg vil gerne bekræfte, at 0,7 pct. er i overensstemmelse med et neutralt udgiftsniveau, og at nulvækst betyder, at der er væsentlig færre penge i kommunerne.
Sådan er det.
Der er ikke dækning for demografien, og det koster.
Det har Kommunernes Landsforening også påpeget – ikke alene den nye formand, men faktisk også den forrige formand, som i dag er næstformand i Kommunernes Landsforening, nemlig Venstres borgmester Erik Fabrin.
Colette L. Brix (DF), 2010-04-29:
Jeg vil gerne spørge hr. Ole Sohn om det samme, som jeg spurgte Socialdemokratiets ordfører, hr. Morten Bødskov, om, med hensyn til at der skal to lærere ind i hver klasse.
Så vil jeg gerne spørge: Hvor store skal de klasser så være?
Hvor mange elever skal der være i de klasser, hvor der kommer to lærere ind, og hvad kommer det til at koste på hr. Ole Sohns budget?
Ole Sohn (SF), 2010-04-29:
Jeg vil gerne sige, at vi ikke har foreslået, at der skal to lærere ind i alle klasserne.
Det har Det Konservative Folkeparti foreslået, og så vidt jeg husker, vil det koste 11 mia. kr.
Nogle kommuner benytter sig allerede i dag af tolærersystemet i de små klasser, mens andre kommuner trækker elever ud til specialundervisning.
Derfor kan man ikke give et præcist beløb, før man har forhandlet med Kommunernes Landsforening og har et overblik over, hvor mange der i dag kører med tolærersystemet.
Dertil kommer, at to lærere faktisk også vil reducere behovet for specialundervisning.
Men hvis man tager det i de rå tal, er det, så vidt jeg ved, godt 1 mia. kr.
Colette L. Brix (DF), 2010-04-29:
Jeg kunne godt tænke mig at spørge, hvor den milliard så skal komme fra.
Så vil jeg gerne høre: Hvor kommer de penge fra?
For det har været svært i dag at få at vide, hvor pengene kommer fra.
Der er ikke et tal på noget af det, og det her må da være nemt.
Og jeg tænker også på, hvad der sker fremover efter de små klasser, hvor man siger der skal være to lærere: Hvad så, når de begynder i 7. klasse og siger æh, bæh, buh, der er alt for meget ballade og vi trænger til, at der skal være to lærere, for den lille Johanna sidder nede bagest og følger ikke så godt med?
Så skal der også to lærere ind dér, og, vupti, så bliver det meget dyrere.
Har man taget højde for alt det?
Ole Sohn (SF), 2010-04-29:
Jeg er fuldstændig enig med fru Colette L. Brix i, at bruger man penge, skal pengene også ind.
Enhver virksomhed ved, at sådan er det, og det burde staten også vide, og det bør kommunerne også vide.
Derfor er det sådan, at i det forslag, som SF og Socialdemokraterne har fremlagt, »Fair Forandring«, har vi faktisk afsat 2 mia. kr. til en styrkelse af folkeskolen.
Det er jo en katastrofe, at igennem de sidste 8½ år er antallet af unge, der gennemfører en ungdomsuddannelse, faldet, selv om målsætningen er det modsatte.
Så der skal jo gøres en ekstra indsats; det er jo noget af det, erhvervslivet kræver.
Så man er da nødt til at sætte ind der, og derfor har vi faktisk fået det finansieret.
Vi har hjulpet bankerne med bankpakke I og bankpakke II, og nu er de begyndt at tjene gode penge igen.
Det er godt, for så kan de også godt bidrage lidt til, at vi får en bedre folkeskole.
Så det er fuldt finansieret i vores skatteudspil.
Erling Bonnesen (V), 2010-04-29:
Nu kan det være godt at få sådan lidt troværdighed og noget lidt konkret ind i det her hen imod den sidste halvleg af debatten.
I løbet af dagen har vi spurgt ind til den her plan, alle de løfter, der er blevet givet i løbet af det sidste års tid.
Helt konkret er det måske ikke blevet, men lidt forsigtigt sagt kunne det tyde på, at det ligger på omkring 50 mia. kr.
Så er der jo gravet et hul, der skal fyldes op, kan man sige.
Det er en konstatering, det står i »Fair Forandring«.
Så er skattestoppet brudt, det er en konstatering.
Så vil jeg gerne spørge, om det så er en fordeling mellem erhvervsskatter og personskatter, der skal fylde resten af det hul op, eller om det kun er enten erhvervsskatter eller personskatter, der skal fylde hullet op.
For fyldes op skal det vel?
Ole Sohn (SF), 2010-04-29:
Altså, jeg har tidligere i dag tilbudt Venstres finanspolitiske ordfører, hr. Jacob Jensen, en regnemaskine og et regnekursus, og i øvrigt er jeg blevet bestyrket i, at der er behov for en større regneindsats i folkeskolen, hvis man kan regne sig frem til, at det bliver 51,8 mia. kr. i vores forslag, eller hvor meget det er.
Det er jo helt hen i vejret.
Men jeg vil da gerne om »Fair Forandring« sige, at det er rigtigt, at vi ændrer lidt på personskatterne.
Vi tager toppen af skattelettelserne til millionærerne, og dem flytter vi så ned, så der bliver skattelettelser til pensionister, og vi forhøjer lønmodtagerfradraget.
Denne øvelse er den, vi siger til vælgerne at vi gennemfører i den første valgperiode – hverken mere eller mindre.
Erling Bonnesen (V), 2010-04-29:
Det var netop derfor, jeg sådan set prøvede at trække frem, at det var godt at få lidt troværdighed og noget lidt konkret ind i det.
For det svar, vi har fået nu, er jo sådan lidt småkratten, som slet ikke er noget svar på, hvad man vil gøre ved det hul, som man selv har gravet, på de her 40-50 mia. kr. eller måske endnu mere, som det drejer sig om.
Der skal meget mere til for at få det fyldt op, og der rækker den småkratten, som vi nu har hørt om,
overhovedet ikke
Så kan jeg bare konstatere, at grundskatterne kommer op.
Det står i planen.
Og så kan jeg forstå, at det også er blevet meldt ud, at borgerne skal til lommerne.
Så er det, jeg siger, at det kunne være rart at få lidt mere at vide om vægtningen af det.
Ole Sohn (SF), 2010-04-29:
Magen til vås skal man da lede længe efter.
Jeg vil anbefale hr. Erling Bonnesen at gå ind på www.socialdemokraterne.dk eller www.sf.dk.
Der kan man se »Fair Forandring«, og der fremgår det krystalklart, hvad planen indeholder.
Det er rigtigt, at der i »Fair Forandring« ganske rigtigt ligger det – det har hr. Morten Bødskov sagt, og nu siger jeg det – at vi siger til vælgerne, at vi synes, at det ville være mest fair, at vi giver en lille smule mere for usund mad, slik og cigaretter og så bruger pengene til at styrke hospitalssektoren, sygehusvæsenet.
Jeg synes simpelt hen, at det er så forfærdeligt at se, at regionerne er sat i en så stram økonomisk skruestik af den her regering, at man er nødt til at fyre sundhedspersonale, alt imens der er borgere, der har behov for hjælp.
Der er det, vi siger til borgerne: Er det så ikke bedre, at cigaretterne bliver en lille smule dyrere, og at der så til gengæld bliver 3 mia. kr. til hospitalerne?
Morten Bødskov (S), 2010-04-29:
Den eneste begrundelse, der er for spørgsmålet, er, at spørgeren har stirret sig blind på et stykke præfabrikeret makværk fra Venstres pressetjeneste.
Det, der er vilkårene nu, er, at vi står i en af danmarkshistoriens værste økonomiske kriser.
Socialdemokraterne har klart tilkendegivet i vores forslag til vedtagelse i dag nogle klare pejlemærker for, hvor det er, vi mener der skal findes midler, og hvor det er, vi mener der ikke skal spares.
I stedet for at sidde og ryste på hovedet kunne man kigge ned mod bordpladen og læse forslaget til vedtagelse, der garanteret ligger foran spørgeren.
Deri står jo et klart alternativ til det, som regeringen har lagt for dagen.
Colette L. Brix (DF), 2010-04-29:
Jeg vil meget gerne spørge ind til et af de løfter, som jeg har set her i pressen de sidste par dage.
Det kommer selvfølgelig fra SF, men det er jo ét fedt, altså man skal jo i regering sammen, hvis man kan komme det.
Det drejer sig om, at der skal to skolelærere ind i de små klasser, altså to på en gang – en, som skal undervise i dansk, og en, som skal undervise i matematik.
Og jeg vil gerne spørge: Hvad kommer det til at koste, hvis vi nu bare tager de helt små klasser?
Det har man da forhåbentlig regnet på.
Jeg er godt klar over, at der ikke er fuld finansiering for alle Socialdemokraternes ting, men her må man da have regnet på et eller andet.
Hvad kommer det til at koste, indtil videre?
Morten Bødskov (S), 2010-04-29:
Som spørgeren selv sagde, var det et SF-forslag, så derfor kunne man jo starte med at spørge SF, hvad det kom til at koste i den form, man forestillede sig i SF.
Colette L. Brix (DF), 2010-04-29:
Den socialdemokratiske ordfører har støttet det her, så derfor tænkte jeg, at man måske har regnet på det, så man vidste, hvad netop det her kom til at koste.
Man går ikke ud og støtter sådan noget, uden at man ved, hvad det koster.
Det plejer da at være kutyme herinde i Folketinget.
Selv om det er venstrefløjen, går man vel ud og undersøger, hvad det koster, før man støtter det.
For tænk nu, hvis man ikke har pengene?
Regeringen er blevet kritiseret for, at de ikke har pengene, og nu vil jeg sige: Det må da være det samme her.
Morten Bødskov (S), 2010-04-29:
Det her forslag er et dyrt forslag, det indrømmer vi.
Socialdemokraterne er enige i, at vi skal arbejde efter, at der kommer to lærere – altså undervisningsassistent og lærer eller pædagogmedhjælper og lærer – ind i folkeskolerne.
For det er et af de svar, vi har på det, hr. Peter Skaarup spurgte om på et tidspunkt: Hvad vil Socialdemokraterne gøre for at forbedre integrationen?
Hvorfor?
Fordi vi kan se, at særlig i udsatte boligområder har ikke mindst børn og unge efter indvandrere og efterkommere efter indvandrere det meget, meget vanskeligt.
Derfor støtter vi op om et mål om at nå den her ordning.
Det er sagt klart og tydeligt, også af den socialdemokratiske politiske ordfører, at det er et mål, vi selvfølgelig støtter op om.
Christian H. Hansen (UFG), 2010-04-29:
Tak for det, formand.
Jeg synes jo, at den debat, der kører lige i øjeblikket, skaber vækst, den skaber rigtig god vækst.
Den skaber i hvert fald vækst for nyetablerede partier, for vi konstaterer nu, at der er to blokke, hvor den ene blok ikke har en plan, og den anden blok heller ingen plan har.
Og så må vi konstatere, at med hensyn til det med at have en plan står det 1-1.
Derfor synes jeg bare, at vi skal lade det ligge og så komme videre, for der kommer ikke nogen plan ud af den her debat i dag.
Nu kan jeg forstå, at en del socialdemokrater har bekymret sig om udkantsområderne, og jeg kan forstå, at Socialdemokratiet nu er i gang med at lave en plan.
Jeg anerkender, at planen ikke er færdig, men det kunne være, at man kunne løfte bare en lille smule af sløret for den.
Indgår der i den plan også en tanke om udkantsområderne?
Det kunne eksempelvis være, at man sikrede, at Fødevarestyrelsen kom tilbage til Nordjylland, at man sikrede en bevarelse af Holstebro Sygehus og andre tiltag i udkantsområderne.
Der har allerede været en ordfører fra Socialdemokratiet, der gerne ville sikre, at Fødevarestyrelsen kom til Nordjylland, så jeg tænkte, at det måske allerede er indregnet i planen.
Morten Bødskov (S), 2010-04-29:
Jeg er meget glad for spørgsmålet, for noget af det, som jeg tror er ufattelig vigtigt i de år, vi går i møde, er at sikre, at vi kan skabe et Danmark i balance.
Jeg tror, det er helt afgørende, at vi får det gjort, for man må jo sige, at regeringen i sin måde at håndtere udviklingen i vores samfund på efter vores opfattelse på nogle områder har været ved at gå alt for hårdt til værks.
Man har lavet alt for store koncentrationer, og man har dermed suget kraften ud af ud i yderområderne.
Det, vi vil gøre, og det, der vil være til stor gavn, ikke mindst for yderområderne, er at sætte gang i væksten i Danmark.
Så gang i væksten, fokus på uddannelserne og fokus på erhvervsudvikling.
Det vil være tre ting, som hver især vil være en hjælpende hånd til vores yderområder i Danmark.
Christian H. Hansen (UFG), 2010-04-29:
Tak for det.
Det tog jeg så lidt som en garanti for, at regionsformanden i Region Vestjylland bliver skiftet ud, for han har da i hvert fald nedlagt en masse ting derovre, som gør, at det vil være berettiget.
Så det er jeg da glad for at få konstateret.
Jeg har prøvet at spørge regeringen, og der har jeg ikke rigtig kunnet få noget svar, og nu prøver jeg så at spørge den anden side, for på et tidspunkt skal man jo gøre op, hvor det er, man skal lægge sit hjerte.
Morten Bødskov (S), 2010-04-29:
Jeg vil med spænding vente på svaret om, hvor man skal lægge sit hjerte.
Jeg synes, at vi har haft en konstruktiv proces i timerne op til den her debat og har fundet sammen om et forslag til vedtagelse.
Socialdemokratiet, Det Radikale Venstre og SF, fru Pia Christmas-Møller og hr. Christian H. Hansen har fundet sammen i det, som jo må siges at være dagens mest ambitiøse forslag til vedtagelse, som jo peger på lige nøjagtig det, spørgeren spørger om, nemlig behovet for at tage de fornødne initiativer til at sikre fornyet vækst og beskæftigelse.
Den her plan kommer, og den bliver fremlagt, når den er færdig.
Louise Schack Elholm (V), 2010-04-29:
Ordføreren svarede ikke på fru Colette L. Brix’ spørgsmål.
Er tolærerforslaget med i pakken?
Morten Bødskov (S), 2010-04-29:
Jeg kunne have ønsket mig, at regeringen havde været lige så konkret, som Socialdemokraterne rent faktisk er på vej til at blive, for hvis regeringen havde haft en plan, ja, så skulle den da have stået i det her forslag til vedtagelse, man har fremsat i dag.
Men er sandheden ikke den, at man ikke kan blive enige?
Der er jo ikke et af de tal, som regeringen har fremlagt, for milliardbesparelser – uden at sige, hvem de i øvrigt rammer – der er jo ikke et af de tal, som Dansk Folkeparti har erklæret sig enig i.
Derfor står der intet i det her forslag til vedtagelse om, hvad det er for en plan, man agter at fremlægge, som jeg forstår man arbejder på, og som først kommer i august.
Louise Schack Elholm (V), 2010-04-29:
Jeg kan tydeligt høre, at ordføreren gør alt, hvad han kan, for at undgå at svare på spørgsmålene.
Morten Bødskov (S), 2010-04-29:
Jeg skal prøve at svare på dem.
Planen arbejder vi på, den bliver fremlagt, når den er færdig, og man vil helt sikkert kunne se, at der også er nogle målrettede løft af de svigt, som den her regering har udsat vores folkeskole for.
Der er initiativer i vores politiske forslag – de er allerede kendt – som vil betyde, at vores folkeskole bliver løftet, at de børn og unge, som kommer fra vanskelige kår, får det bedre, at de får bedre chancer for at lære, at de får bedre chancer for at gennemføre en ungdomsuddannelse, og at de får bedre chancer for at vinde fodfæste på arbejdsmarkedet og skabe deres egen identitet frem for det, de har oplevet de sidste 8-9 år, hvor de svigt, der har været, har stået i kø.
Michael Aastrup Jensen (V), 2010-04-29:
Jeg kan forstå på den socialdemokratiske ordfører, at tallet for alle løfterne ikke er 51,5 mia. kr. – det er man totalt uenig i.
Ordføreren har prøvet at lade være med at svare på, hvad tallet så er, men han må som finanspolitisk ordfører og som ordfører for et parti, der prøver at være regeringsdueligt, kunne forventes at have et tal.
Så kan vi ikke få det nu?
Nu har vi efterspurgt det så mange gange.
Hvad er tallet, hvis ikke det er 51,5 mia. kr., som vi ellers har regnet os frem til?
Morten Bødskov (S), 2010-04-29:
Jamen årsagerne til, at det ikke er 51 milliarder, er det, som jeg har forsøgt at påpege gentagne gange.
Men pointen er jo den, at det er noget makværk, man har lavet, det indeholder så mange fejl og så mange fortielser og forglemmelse og bevidste drejninger af socialdemokratiske forslag, og det holder ikke.
De forslag, vi har fremsat, indeholder sunde, socialdemokratiske synspunkter, som vi agter at gennemføre med vores ønske om at forandre Danmark.